भभुआ। नगर में स्थित विवरेज गोदाम में बुधवार को प्रशासन ने रखी गई विभिन्न तरह की शराब की बोतलों को नष्ट कराया। उक्त कार्रवाई एसडीओ अनुपम ¨सह, एसडीपीओ अजय प्रसाद, उत्पाद अधीक्षक प्रदीप कुमार की उपस्थिति में हुई। इस संबंध में उत्पाद अधीक्षक प्रदीप कुमार ने बताया कि डीएम डॉ. नवल किशोर चौधरी के मिले निर्देश के अनुसार उक्त कार्रवाई की गई है। जिसमें 1600 लीटर विदेशी शराब, मसालेदार शराब सौ लीटर व बियर दस लीटर शामिल हैं। उन्होंने बताया कि नष्ट की गई शराब की कीमत लगभग दस लाख रुपये होगी। इस मौके पर थानाध्यक्ष भभुआ सत्येंद्र राम के अलावा उत्पाद विभाग के कर्मी उपस्थित थे। बता दें कि जिले में उत्पाद विभाग द्वारा की गई छापेमारी में जब्त शराब की बोतलों को विवरेज गोदाम में रखा जाता है। समय-समय पर डीएम के निर्देश के बाद शराब की बोतलों को नष्ट कर दिया जाता है।